## Pravilnik o pohrani dionica koje se vode u računalnom sustavu Središnje depozitarne agencije za potrebe preuzimanja dioničkih društava

### NN 12/2000 (1.2.2000.), Pravilnik o pohrani dionica koje se vode u računalnom sustavu Središnje depozitarne agencije za potrebe preuzimanja dioničkih društava

# KOMISIJA ZA VRIJEDNOSNE PAPIRE REPUBLIKE HRVATSKE

Temeljem članka 12. stavak 1. točka 9. Zakona o
izdavanju i prometu vrijednosnim papirima (»Narodne novine«,
broj 107/95 i 142/98) i članka 15. stavak 2. Zakona o postupku
preuzimanja dioničkih društava (»Narodne novine«,
broj 124/97), Komisija za vrijednosne papire Republike Hrvatske
donosi

## PRAVILNIK

### O POHRANI DIONICA KOJE SE VODE U RAČUNALNOM SUSTAVU SREDIŠNJE DEPOZITARNE AGENCIJE ZA POTREBE PREUZIMANJA DIONIČKIH DRUŠTAVA

UVODNE ODREDBE

Članak 1.

Člankom 3. stavak 1. Zakona o postupku preuzimanja dioničkih
društava (»Narodne novine«, broj 124/97 - u daljnjem
tekstu: Zakon) propisano je da je pravna ili fizička osoba
koja po bilo kojoj osnovi osim nasljeđivanjem stekne dionice
jednog izdavatelja, a tim stjecanjem broj glasova u glavnoj skupštini
izdavatelja koji joj pripada prijeđe 25% od ukupnog broja
glasova u glavnoj skupštini izdavatelja, obvezna o stjecanju
odmah obavijestiti Komisiju za vrijednosne papire Republike Hrvatske
(u daljnjem tekstu: Komisija) te u roku od 7 dana od dana stjecanja
objaviti ponudu za preuzimanje, osim u slučajevima iz članka
4. Zakona.

Člankom 15. stavak 1. Zakona propisano je da se dionice
koje se u pravnom prometu pojavljuju u obliku elektroničkih
zapisa kod depozitara pohranjuju preknjižavanjem s dioničarevog
računa na poseban račun otvoren za potrebe pohrane
dionica radi prihvaćanja određene ponude za preuzimanje,
s kojeg se mogu preknjižiti na dioničarev račun
u slučaju povlačenja dionica iz pohrane, dok je
stavkom 2. istog članka utvrđeno da će Komisija
propisati pravila kojima će pobliže urediti pohranu
dionica iz stavka 1. predmetnog članka.

Ovim pravilnikom uređuje se postupanje Središnje depozitarne
agencije (u daljnjem tekstu: depozitar) vezano uz pohranu dionica
u slučajevima preuzimanja dioničkih društava
čije se dionice vode u računalnom sustavu depozitara.

UGOVOR S DEPOZITAROM

Članak 2.

Sukladno odredbi članka 9. stavak 1. Zakona, osoba iz stavka
1. prethodnog članka (u daljnjem tekstu: ponuditelj) obvezna
je s depozitarom prije objavljivanja ponude za preuzimanje sklopiti
ugovor o pohrani dionica radi prihvata ponude za preuzimanje.

Ugovoru iz prethodnog stavka ponuditelj je obvezan priložiti:

- tekst ponude za preuzimanje,

- kopije narudžbenica za objavljivanje ponude za preuzimanje
ili podatke kada je i u kojem javnom glasilu naručio objavljivanje,

- bankarsku garanciju ili ugovor o kreditu ili ugovor o otvaranju
posebnog računa i dokaz o uplati sredstava za plaćanje
dionica.

Ako tijekom trajanja ponude ponuditelj povisi cijenu iz ponude,
prilikom izdavanja naloga o izmjeni ponude mora depozitaru pružiti
dokaz da bankarska garancija ili ugovor o kreditu pokrivaju izmijenjene
uvjete ponude, odnosno da je na posebnom računu osiguran
dovoljan iznos sredstava.

NALOG ZA POKRETANJE POSTUPKA

Članak 3.

Danom sklapanja ugovora iz stavka 1. prethodnog članka
ponuditelj depozitaru izdaje nalog za pokretanje postupka za preuzimanje.
Podaci iz naloga moraju biti identični podacima iz ponude
za preuzimanje koja je dostavljena na objavu.

Danom unosa podataka iz naloga o pokretanju postupka preuzimanja,
sustav depozitara dodjeluje ponudi određeni poziv na broj
ponude. Poziv na broj ponude je obvezni podatak na nalozima koji
se podnose prilikom prihvata ponude.

Neotplaćenim dionicama koje su predane na pohranu sustav
depozitara dodjeljuje poseban poziv na broj ponude.

Ponuda za preuzimanje smatra se otvorenom u računalnom
sustavu depozitara danom unosa podataka iz naloga za pokretanje
postupka za preuzimanje u predmetni sustav.

U slučaju iz članka 24. stavak 2. Zakona, kad ponuditelj
objavi ponudu prije nego prijeđe prag od 25%, dužan je
istog dana kada objavi da je stekao 25% dionica koje daju pravo
glasa na glavnoj skupštini izdavatelja, sklopiti s depozitarom
ugovor o pohrani dionica radi prihvata ponude za preuzimanje te
izdati nalog za pokretanje postupka za preuzimanje.

Članak 4.

Depozitar je obvezan unijeti u sustav sve potrebne podatke iz
naloga za pokretanje postupka u roku od jednog radnog dana od
dana dostave urednog naloga.

Ako nalog za pokretanje postupka za preuzimanje stigne depozitaru
radnim danom do 15 sati, depozitar je obvezan istog dana izmijeniti
status ponude u »Ponuda otvorena«, čime je omogućen
prihvat ponude.

Ako nalog za pokretanje postupka za preuzimanje stigne depozitaru
radnim danom nakon 15 sati ili u neradni dan, depozitar će
izmijeniti status ponude u »Ponuda otvorena« najkasnije
do 12 sati sljedećeg radnog dana.

Ponuditelj se obvezuje obavijestiti depozitara o datumu zadnje
objave ponude za preuzimanje, temeljem koje depozitar u svom računalnom
sustavu utvrđuje rok za zatvaranje ponude.

PRIHVAT PONUDE

Članak 5.

Radi prihvata ponude dioničari izdavatelja mogu ponuditi
sve dionice koje se nalaze na slobodnoj vlasničkoj poziciji
računa vrijednosnog papira dioničara.

Ako je slobodna vlasnička pozicija registrirana s članom
sudionikom depozitara, tada član sudionik (društvo
za poslovanje vrijednosnim papirima ili skrbnička banka),
temeljem urednog naloga vlasnika dionica, sam unosi u sustav prihvat
ponude. Nalog za prihvat ponude izdaje vlasnik dionica.

Ako je slobodna vlasnička pozicija vlasnika računa
registrirana s izdavateljem, tada prihvat ponude temeljem urednog
naloga vlasnika dionica unosi u sustav sam depozitar.

PREKNJIŽBA DIONICA

Članak 6.

Prihvatom ponude sustav depozitara preknjižava dionice sa
slobodne vlasničke pozicije računa vrijednosnih
papira dioničara na neprenosivu vlasničku poziciju
računa vrijednosnih papira dioničara radi prihvata
ponude.

Dioničar koji je prihvatio ponudu može za vrijeme
dok je ponuda otvorena povući dionice iz pohrane.

Povlačenje dionica iz pohrane temeljem urednog naloga dioničara
vrši depozitar za one vlasničke pozicije koje su registrirane
s izdavateljem odnosno član sudionik depozitara za one
vlasničke pozicije koje su registrirane s članom
sudionikom.

Povlačenjem dionica iz pohrane sustav depozitara preknjižava
dionice s neprenosive vlasničke pozicije radi prihvata
ponude na slobodnu vlasničku poziciju koja je bila prije
prihvata ponude.

IZMJENA UVJETA PONUDE

Članak 7.

U slučaju izmjene ponude u smislu odredbi Zakona, ponuditelj
je dužan depozitaru dostaviti nalog za izmjenu ponude za
preuzimanje, kojemu je dužan priložiti dokaz o objavi
izmjene ponude te, ukoliko je to potrebno, i dokaze o ispunjavanju
uvjeta iz članka 2. stavak 3. ovog pravilnika.

UTVRÐIVANJE REZULTATA PONUDE

Članak 8.

Sljedećeg radnog dana od proteka roka za važenje ponude
depozitar će ponuditelju dostaviti izvješće s
podacima potrebnim za izračun sredstava za isplatu dioničarima
koji su prihvatili ponudu.

Ponuditelj je dužan doznačiti potreban iznos sredstava
na poseban račun depozitara za javnu ponudu najkasnije
u roku koji depozitaru omogućuje raspolaganje sredstvima
na računu jedan radni dan prije isteka zakonskog roka za
plaćanje.

Poziv na broj ponude je obvezan podatak na nalogu za prijenos
sredstava.

POSTUPANJE DEPOZITARA U SLUČAJU KAD PONUDA NIJE
USPJELA

Članak 9.

Ako ponuda nije uspjela, depozitar će sljedećeg radnog
dana po isteku važenja ponude dostaviti obavijesti svim dioničarima
koji su prihvatili ponudu da ponuda nije uspjela i da će
depozitar istog dana provesti preknjižavanje dionica na vlasničke
pozicije prije prihvata ponude.

ISPLATA SREDSTAVA

Članak 10.

Na dan određen za plaćanje, ako su sredstva doznačena
na poseban račun depozitara za javnu ponudu, depozitar
je dužan izdati naloge za prijenos sredstava na teret posebnog
računa depozitara za javnu ponudu, a u korist računa
dioničara koji su prihvatili ponudu.

Isplata sredstava iz prethodnog stavka vrši se u korist onih
računa koje su dioničari odredili kao račun
za isplatu dividende.

PREKNJIŽBA DIONICA NA RAČUN PONUDITELJA

Članak 11.

Na dan izdavanja naloga za prijenos sredstava s posebnog računa
depozitara za javnu ponudu u korist računa dioničara
koji su prihvatili ponudu, depozitar preknjižava dionice
s neprenosive vlasničke pozicije radi prihvata ponude na
skrbnički račun na ime ponuditelja registriran s
bankom sudionikom ili račun ponuditelja registriran s izdavateljem.

IZVJEŠĆE O PREUZIMANJU

Članak 12.

Sljedećeg radnog dana po izvršenom plaćanju dionica
depozitar će ponuditelju dostaviti izvješće s
podacima potrebnim za objavu izvješća o preuzimanju
iz članka 21. Zakona.

ZAKLJUČNE ODREDBE

Članak 13.

Oblik i sadržaj obrazaca potrebnih za provođenje ovog
pravilnika utvrđuje depozitar.

Članak 14.

Ovaj pravilnik stupa na snagu osmog dana od dana objave u »Narodnim
novinama«.

Klasa: 011-01/00-01/02
Urbroj: 567-01/00-1
Zagreb, 25. siječnja 2000.

Predsjednik
Komisije za vrijednosne papire
Republike Hrvatske
**Ivica Smiljan,** v. r.

Pravilnik, NN 12/2000-155